《次韵季仲默见寄》
宋代·王十朋

予少择交游，有友四五子。仲默姿不凡，好学喜观史。

寄我新诗章，我惊欲掩耳。昔日心未降，而今已降矣。

我久事章句，滋味一杯水。平生况多愚，于己不自揣。

林间等蝉噪，井底作蛙视。今焉见君诗，吾诚二虫比。

岂敢妒且热，低头拜不止。思欲和其音，兀坐辄忘起。

沉吟竟不成，徒觉倦两髀。从今焚笔砚，不复坐书几。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。